‹‹ኢሕአዴግ እንደ ገዢ ፓርቲ፣ እንደ መንግሥትና እንደ ነጋዴ ሆኖ የአገሪቱን ሀብት በብቸኝነት ጠቅልሎ መያዙ አልበቃ ብሎት፣ በዲሞክራታይዜሽን ስም ከለጋሽ አገሮች ወይም ከመንግሥት ካዝና በፖለቲካ ፓርቲዎች ድጋፍ ስም የሚመጣውን ገንዘብ ጠቅልሎ እንዲወስድ መደረጉ፣ ኢሕአዴግንም ሆነ ቦርዱን በኢትዮጵያ ሕዝብና በታሪክ ፊት የሚያስጠይቅ ድርጊት እንደሆነ ሙሉ እምነት አለን፤›› ሲል በመግለጫው ያስታወቀው መድረክ፣ አምና እንዳደረገው ሁሉ ዘንድሮም ያለፍላጐቱ በባንክ ሒሳብ ቁጥሩ ገቢ የተደረገውን 3,598.41 ብር ተመላሽ ያደረገበትን አንድ ገጽ ሰነድ ለምርጫ ቦርድ የላከ መሆኑን፣ ለወደፊትም ቢሆን የድጋፍ ገንዘብ ክፍፍል አፈጻጸሙ ከአድሎአዊነት እስካልፀዳ ድረስ ያለፍላጐቱ በባንክ ሒሳብ ቁጥሩ ገቢ የማድረጉ ድርጊት እንዲቆም ጠይቋል፡፡
